
INFORMACIJA ZA JAVNOST O VARNOSTNIH UKREPIH IN O RAVNANJU V PRIMERU VEČJE NESREČE









Ljubljana, september 2026

Na podlagi Uredbe o preprečevanju večjih nesreč in zmanjševanju njihovih posledic Javno podjetje Energetika Ljubljana, d.o.o., podaja informacijo za javnost o enoti TE-TOL. Vsebina je pripravljena po 1. do 5. in 8. točki I. dela Priloge 4 uredbe za obrat manjšega tveganja za okolje.
1. Firma in naslov upravljavca ter ime in naslov obrata
Upravljavec: Javno podjetje Energetika Ljubljana, d.o.o., Verovškova ulica 62, 1000 Ljubljana.
Obrat: enota TE-TOL, Toplarniška ulica 19, 1000 Ljubljana.
Kontakt: tel. 01 587 52 00, e-pošta info@energetika.si, www.energetika.si.
2. Status obrata in izpolnjevanje zahtev uredbe
Za enoto TE-TOL se uporablja Uredba o preprečevanju večjih nesreč in zmanjševanju njihovih posledic. Obrat je razvrščen med obrate manjšega tveganja za okolje. Obrat je bil prijavljen, zanj je izdelana Zasnova zmanjšanja tveganja za okolje. Upravljavcu je bilo izdano okoljevarstveno dovoljenje št. 35415-21/2006-9 z dne 27. 5. 2015. Zaradi sprememb v obratu je vložitev vloge za spremembo okoljevarstvenega dovoljenja predvidena 30. 9. 2026.
3. Enostaven opis dejavnosti obrata
V enoti TE-TOL se proizvajata toplota v obliki vroče vode in pare za daljinsko ogrevanje Ljubljane in okolice ter električna energija v soproizvodnji. Za proizvodnjo in podporne procese se uporabljajo in skladiščijo goriva ter druga sredstva, potrebna za varno obratovanje.
4. Nevarne snovi, ki lahko povzročijo večjo nesrečo
V obratu so prisotne nevarne snovi, ki lahko ob izrednih dogodkih povzročijo požar, eksplozijo oziroma onesnaženje okolja. Spodaj so navedene snovi, ki so glede na njihove lastnosti in možne izredne dogodke pomembne z vidika nastanka večje nesreče.
	Nevarna snov
	Glavne nevarne lastnosti

	Ekstra lahko kurilno olje (ELKO) in dizelsko gorivo (D2)
	Gorljivi tekočini. Ob nenadzorovanem izpustu lahko pride do onesnaženja tal in voda. Ob vžigu lahko nastane požar, pri katerem se sproščajo dim in produkti gorenja.

	Zemeljski plin
	Zelo lahko vnetljiv plin. Ob nenadzorovanem izpustu lahko z zrakom tvori vnetljivo oziroma eksplozivno zmes. Ob prisotnosti vira vžiga lahko pride do požara ali eksplozije.

	Vodik
	Zelo lahko vnetljiv plin, ki se lahko sprošča pri polnjenju akumulatorjev. Ob nezadostnem prezračevanju se lahko kopiči in z zrakom tvori eksplozivno zmes. Ob prisotnosti vira vžiga lahko pride do požara ali eksplozije.



V obratu se izvajajo tehnični in organizacijski ukrepi za preprečevanje izrednih dogodkov in omejevanje njihovih posledic. Ti vključujejo nadzor in vzdrževanje naprav in opreme, sisteme za zaznavanje nevarnih stanj, protipožarno in eksplozijsko zaščito ter postopke za varno obratovanje in ukrepanje ob izrednih dogodkih.
5. Opozarjanje javnosti in ravnanje ob večji nesreči
Ob večji nesreči se opozarjanje javnosti v okolici obrata lahko izvaja s sirenami in obvestili pristojnih služb prek sredstev javnega obveščanja. Vodja izmene v obratu sproži predpisane postopke obveščanja in ukrepanja. Spremljajte uradna obvestila ter navodila pristojnih služb in reševalcev.
· Če opazite ogenj, dim ali drugo nevarnost, pokličite 112 in opišite dogodek.
· Ob opozorilu se umaknite v zaprt prostor, zaprite okna in vrata ter spremljajte obvestila pristojnih služb. Prostor zapustite, ko pristojne službe sporočijo, da je varno, ali če odredijo umik.
· Če ste zunaj blizu dogodka, se umaknite z nevarnega območja. Izogibajte se smeri širjenja dima ali plinov; upoštevajte navodila reševalcev.
Podrobnejša priporočila prebivalcem za ravnanje ob nesrečah z nevarnimi snovmi so navedena v Prilogi 14 Načrta zaščite in reševanja enote TE-TOL.
8. Dodatne informacije
Dodatne informacije o varnostnih ukrepih, nevarnih snoveh in ravnanju ob večji nesreči so na voljo pri upravljavcu obrata: Javno podjetje Energetika Ljubljana, d.o.o., enota TE-TOL, Toplarniška ulica 19, 1000 Ljubljana, tel. 01 587 52 00, e-pošta info@energetika.si.
Za strokovna pojasnila se lahko obrnete tudi na: 
· poveljnika CZ in tehničnega direktorja Marka Agreža (marko.agrez@energetika.si); 
· namestnika poveljnika CZ in pooblaščenca direktorja za varstvo pri delu, požarno varstvo in civilno zaščito Aleksandra Klopčiča (aleksander.klopcic@energetika.si); 
· pooblaščenko direktorja za okolje in kakovost Ireno Debeljak (irena.debeljak@energetika.si). 
Dodatne informacije se posredujejo ob upoštevanju predpisov o dostopu do informacij javnega značaja.

